**Kvalt 12.12.2023**

**Liite 77**

### Järvenpään seurakunnan diakoniatyön johtosääntö

Kirkkovaltuusto on ***joulukuun 12. päivänä 2023 hyväksynyt*** seuraavan kirkkojärjestyksen (657/2023) 3 luvun 24 §:n mukaisen diakoniatyön johtosäännön.

#### 1 § Diakoniatyön tarkoitus

Seurakunnan diakoniatyön tarkoituksena on kristilliseen rakkauteen perustuvan avun antaminen erityisesti niille, joiden hätä on suurin ja joita ei muulla tavoin auteta. Lähimmäisen rakkautta osoitetaan sekä yleisenä diakoniana, joka kuuluu kaikille seurakunnan jäsenille, että ammatillisena diakoniatyönä. Ammatillisen diakoniatyön tehtävää hoitavat seurakunnan diakonian viranhaltijat. Ammatilliseen diakoniatyöhön kuuluu haavoittuvassa tilanteessa olevan ihmisen kokonaisvaltainen tukeminen.

KL 3:1   
Seurakunnan tehtävä

Seurakunta toteuttaa kirkon tehtävää huolehtimalla jumalanpalvelusten pitämisestä, sakramenttien toimittamisesta sekä muista kirkollisista toimituksista, kristillisestä kasvatuksesta ja opetuksesta, sielunhoidosta, diakoniasta, lähetystyöstä ja muista kristilliseen sanomaan perustuvista julistus- ja palvelutehtävistä.

KJ 3:24  
Diakonia

Seurakunnan ja sen jäsenten tulee harjoittaa diakoniaa. Diakonia on kristilliseen rakkauteen perustuvaa avun antamista erityisesti niille, joiden hätä on suurin ja joita ei auteta muulla tavoin. Seurakunnan diakoniasta määrätään tarkemmin kirkkoneuvoston tai seurakuntaneuvoston hyväksymässä diakoniatyön johtosäännössä

#### 2 § Diakoniatyön tehtävä

Toteuttaessaan diakoniaa seurakunnan ja sen yksittäisten jäsenten tulee pyrkiä

1. etsimään ja tunnistamaan ympärillään esiintyvää kärsimystä ja hätää sekä lieventämään ja poistamaan sitä;
2. edistämään ihmisarvoisen elämän, tasa-arvon, oikeudenmukaisuuden ja vastuullisuuden toteutumista sekä ihmisten keskinäisissä ja yhteiskunnallisissa ratkaisuissa että kansojen kesken;
3. vaikuttamaan asenteisiin siten, että ihmiset sekä yksilöinä että yhteiskunnan jäseninä pyrkisivät edistämään yhteiskunnallista oikeudenmukaisuutta sekä varjelemaan ympäristön ja koko luomakunnan eheyttä;
4. osallistumaan maailmanlaajan kirkon diakoniseen toimintaan.

#### 3 § Diakonian toteuttamistavat

Seurakunnan tulee toteuttaa diakonista tehtäväänsä

1. tukemalla ja auttamalla hädässä tai haavoittuvassa asemassa olevia ihmisiä kohtaamalla heitä seurakunnan tiloissa, kotona ja laitoksissa;
2. kunnioittamalla ihmisen arvoa kaikissa tilanteissa;
3. puolustamalla jokaisen ihmisen osallisuutta kirkossa ja yhteiskunnassa;
4. tukemalla ihmisiä löytämään ja vahvistamaan omia voimavarojaan;
5. rohkaisemalla seurakuntalaisia kantamaan vastuuta lähimmäisistä ja yhteisistä asioista;
6. antamalla talousarvioon otetuin määrärahoin ja vapaaehtoisesti kootuin varoin välitöntä rahallista apua sitä kipeimmin tarvitseville;
7. toimimalla yhteistyössä viranomaisten, järjestöjen, yritysten ja kirkon organisaatioiden kanssa yksilöiden ja yhteisöjen elinolojen sekä terveyden ja hyvinvoinnin edistämiseksi;
8. ylläpitämällä kirkkojärjestyksessä säädettyä ja diakoniatyössä muutoin tarpeellista henkilöstöä;
9. osallistumalla maailmanlaajan kirkon diakoniseen toimintaan kirkon kansainvälisen työn sopimusjärjestöjen kautta.

#### 4 § Diakoniatyön talouden suunnittelu ja seuranta

Diakoniatyötä varten laaditaan vuosittain toimintasuunnitelma, johon liittyy ehdotus diakoniatyön talousarvioksi. Työn seurantaa ja arviointia varten laaditaan toimintakertomus edelliseltä vuodelta.

#### 5 § Diakonian virka

Diakonian viroista seurakunnassa säädetään kirkkojärjestyksen 8 luvun 1 §:ssä. Viranhaltijan keskeiset tehtävät määritellään kirkkoneuvoston hyväksymässä tehtävänkuvauksessa ja työalan perustoimintokuvauksessa.

KJ 8:1  
Seurakunnan ja seurakuntayhtymän virat

Seurakunnassa tulee olla kirkkoherran, kanttorin ja diakonian virka. … Kanttorin ja diakonian virka voidaan evankelisluterilaisen kirkon viranhaltijasta annetun lain 49 §:ssä säädetyillä perusteilla tuomiokapitulin suostumuksella perustaa tai muuttaa osa-aikaiseksi taikka jättää täyttämättä tuomiokapitulin päättämäksi määräajaksi tai täyttää määräajaksi osa-aikaisena.

#### 6 § Diakoniatyön hallinto-organisaatio

Kirkkoneuvosto vastaa diakoniatyön toteutumisesta. Kirkkovaltuusto asettaa kirkkoneuvoston avuksi diakoniatyön johtokunnan, josta määrätään tarkemmin hallintosäännössä.

————

Tämä johtosääntö tulee voimaan ***XX. päivänä XXkuuta 2023***.

Tällä johtosäännöllä kumotaan 23.10.2007 vahvistettu Järvenpään seurakunnan diakonian johtosääntö.